钦定古今图书集成/明伦汇编/官常典/第464卷 > 沈庆之
## 钦定古今图书集成/明伦汇编/官常典/第464卷 > 沈庆之

按《宋书》本传，“庆之，字弘先，吴兴武康人也。兄敞之，为
赵伦之征卤参军，击蛮有功。庆之少有志力。孙恩之
乱也，遣人寇武康，庆之未冠，随乡族击之，由是以勇
闻。荒扰之后，乡邑流散，庆之躬耕陇亩，勤苦自立。年
三十，未知名，往襄阳省兄，伦之见而赏之。伦之子伯
符时为竟陵太守，伦之命伯符版为宁远中兵参军。”
竟陵蛮屡为寇，庆之为设规略，每击破之，伯符由此
致将帅之称。伯符去郡，又别讨西陵蛮，不与庆之相
随，无功而反。永初二年，庆之除殿中员外将军，又随
伯符隶到彦之北伐。伯符病归，仍隶檀道济。道济还
白太祖，称庆之忠谨晓兵，上使领队防东掖门，稍得
引接，出入禁省。出戍钱塘新城。及还，领淮陵太守。领
军将军刘湛之知之，欲相引接，谓之曰：“卿在省年月
久，比当相论。”庆之正色曰：“下官在省十年，自应得转，
不复以此仰累。”寻转正员将军。及湛之被收之夕，上
开门召庆之，庆之戎服履靺缚绔入。上见而惊曰：“卿
何意乃尔急装？”庆之曰：“夜半唤队主，不容缓服。”遣收
吴郡太守刘斌杀之。迁始兴王濬后军行参军，员外
散骑侍郎。元嘉十九年，雝州刺史刘道产卒，群蛮大
动，征西司马朱修之讨蛮失利，以庆之为建威将军，
率众助修之。修之失律，下狱，庆之专军进讨，大破缘
沔诸蛮，禽生口七千人。进征湖阳，又获万馀口。迁广
陵王诞北中郎中兵参军，领南东平太守。又为世祖
抚军中兵参军。世祖以本号为雝州，随府西上。时蛮
寇大甚，水陆梗碍，世祖停大堤不得进，分军遣庆之
掩讨，大破之，降者二万口。世祖至镇，而驿道蛮反，杀
深式，还，庆之又讨之。王元谟领荆州，王方回领台军，
并会平定诸山，获七万馀口。郧山蛮最彊盛，鲁宗之
屡讨不能克，庆之剪定之，禽三万馀口。还京师。复为
广陵王诞北中郎中兵参军，加建威将军、南济阴太
守。雝州蛮又为寇，庆之以将军、太守复与随王诞入
沔。既至襄阳，率后军中兵参军柳元景、随郡太守宗
悫、振威将军刘颙、司空参军鲁尚期、安北参军顾彬、
马文恭、左军中兵参军萧景嗣、前青州别驾崔目连、
安蛮参军刘雝之、奋威将军王景式等二万馀人伐
沔北诸山蛮。宗悫自新安道入太洪山，元景从均水
据五水岭，文恭出蔡阳口，取赤系邬；景式由延山下
向赤圻阪，目连、尚期诸军八道俱进。庆之取五渠顿，
破邬，以为众军节度。前后伐蛮，皆山下安营以迫之，
故蛮得据山为阻，于矢石有用，以是屡无功。庆之乃
会诸军于茹丘山下，谓众曰：“今若缘山列斾以攻之，
则士马必损。去岁蛮田大稔，积谷重岩，未有饥弊，卒
难禽剪。今令诸军各率所领，以营于山上，出其不意，
诸蛮必恐，恐而乘之，可不战而获也。”于是诸军并斩
山开道，不与蛮战，鼓噪上山，冲其腹心，先据险要。诸
蛮震扰，因其惧而围之，莫不奔溃。自冬至春，因粮蛮
谷。顷之，南新郡蛮帅田彦生率部曲十封六千馀人
反叛，攻围郡城。庆之遣元景率五千人赴之，军未至，
郡已被破，焚烧城内仓储及廨舍荡尽，并驱略降户，
屯据白杨山。元景追之，至山下，众军悉集，围山数重。
宗悫率其所领先登，众军齐力急攻，大破，威震诸山，
群蛮皆稽颡。庆之患头风，好著狐皮帽，群蛮恶之，号
曰“苍头公。”每见庆之军，辄畏惧，曰：“苍头公已复来矣！”
庆之引军自茹丘山出检城，大破诸山，斩首三千级，
掳生蛮二万八千馀口，降蛮三万五千口，牛马七百
馀头，米粟九万馀斛。随王诞筑纳降、受俘二城于白
楚。庆之复率众军讨幸诸山犬羊蛮，缘险筑重城，施
门橹甚峻。山多木石，积以为礧，立部曲，建旌旗，树长
帅，铁马成群。庆之连营山中，开门相通。又命诸军各
穿池于营内，朝夕不外汲，兼以防蛮之火。顷之，风甚，
蛮夜下山，人提一炬以烧营。营内多幔屋及草庵，火
至辄以池水灌灭，诸军多出弓弩夹射之，蛮散走。庆
之令诸军斩山开道攻之，而山高路险，暑雨方盛，乃
置东冈、蜀山、宜民、西柴、黄徼、上夌六戍而还。蛮被围
守日久，并饥乏，自后稍出归降。庆之前后所获蛮，并
移京邑以为营户。二十七年，迁太子步兵校尉。其年，
太祖将北讨，庆之谏曰：“马步不敌，为日已久矣。请舍
远事。且以檀到言之，道济再行无功，彦之失利而返今料王元谟等未逾两将，六军之盛，不过往时，将恐
重辱王师，难以得志。”上曰：“小丑窃据，河南修复，王师
再屈，自别有以，亦由道济，养寇自资。彦之中涂疾动。
魏所恃唯马，夏水浩汗，河水流通，泛舟北指，则碻磝
必走。滑台小戍，易可覆拔。克此二戍，馆谷吊民，虎牢
洛阳，自然不固。比及冬间，城守相接，魏马过河，便成
禽也。”庆之又固陈不可，丹阳尹徐湛之、吏部尚书江
湛并在坐。上使湛之等难庆之，庆之曰：“治国譬如治
家，耕当问奴，织当访婢。陛下今欲伐国，而与白面书
生辈谋之，事何由济？”上大笑。及北讨，庆之副元谟向
碻磝，戍主弃城走。元谟围滑台，庆之与萧斌留碻磝，
仍领斌辅国司马。元谟攻滑台，积旬不拔。魏主拓跋
焘率大众南向，斌遣庆之率五千人救元谟。庆之曰：
“元谟兵疲众老，魏寇已逼，各军营万人，乃可进耳。少
军轻往，必无益也。”斌固遣令去。会元谟退，斌将斩之，
庆之固谏乃止。太祖后问何故谏，斌杀元谟。对曰：“诸
将奔退，莫不惧罪，自归而死，将至逃散。且大兵至，未
宜自弱，故以攻为便耳。”萧斌以前驱败绩，欲死固碻，
磝。庆之曰：“夫深入寇境，规求所欲，退败如此，何可久
住！今青、冀虚弱，而坐守穷城，若卤众东过，清东非国
家有也。碻磝孤绝，复作朱修之滑台耳。”会诏使至，不
许退。诸将并谓宜留，斌复问计于庆之，庆之曰：“阃外
之事，将所得专。诏从远来，事势已异。节下有一范增
而不能用，空议何施？”斌及坐者并笑曰：“沈公乃更学
问！”庆之厉声曰：“众人虽见古今，不如下官耳学也。”元
谟自以退败，求戍碻磝。斌乃还历城，申垣、垣护之共
据清口。庆之乘驿驰归，未至，上驿诏止之，使还救元
谟。会卤已至彭城，不得向北，太尉江夏王义恭留领
府中兵参军。拓跋焘至卯山，义恭遣庆之率三千拒
之。庆之以为魏众彊，往必见禽，不肯行。太祖后谓之
曰：“河上处分，皆合事宜，惟恨不弃碻磝耳。卿在左右
久，偏解我意，正复违诏济事，亦无嫌也。”二十七年，使
庆之自彭城徙流民数千家于瓜步，征北参军程天
祚徙江西流民于南州亦如之。二十九年，复更北伐，
庆之固谏，不从，以立议不同，不使北出。是时，亡命司
马黑石、庐江叛吏夏侯方进在西阳五水，诳动群蛮，
自淮、汝至于江、沔，咸罹其患。十月，遣庆之督诸将讨
之，诏豫、荆、雍并遣军，受庆之节度。三十年正月，世祖
出次五洲，总统群帅，庆之从巴水出至五洲，谘受军
略。会世祖典签董元嗣自京师还，陈元凶弑逆，世祖
遣庆之还山，引诸军。庆之谓腹心曰：“萧斌妇人不足
数，其馀将帅，并是所悉，皆易与耳。东宫同恶，不过三
十人，此外屈逼，必不为用力。今辅顺讨逆，不忧不济
也。”众军既集，假庆之征卤将军、武昌内史、领府司马。
世祖还至寻阳，庆之及柳元景等并以天下无主，劝
世祖即大位，不许。贼欲遣庆之门生钱无忌赍书说
庆之解甲。庆之执无忌白世祖。世祖践阼，以庆之为
领军将军，加散骑常侍。寻出为使持节、督南兖、豫、徐、
兖四州诸军事、镇军将军、南兖州刺史，常侍如故，镇
盱眙。上伐逆定乱，思将帅之功，下诏曰：“朕以不天，有
生罔二，泣血千里，志复深逆，鞠旅伐罪，义气云踊，群
帅仗节，指难如归，故曾未积旬，宗社载穆。遂以眇身，
猥纂大统，永念茂庸，思崇徽锡。新除使持节、散骑常
侍、都督南兖豫、徐、兖四州诸军事、镇军将军、南兖州
刺史沈庆之、新除散骑常侍、领军将军柳元景、新除
散骑常侍、右卫将军宗悫、督兖州诸军事、辅国将军、
兖州刺史徐遗宝、宁朔将军、始兴太守沈法系、骠骑
谘议参军顾彬之，或尽诚谋初，宣综戎略，或受命元
帅，一战宁乱；或禀奇军统，协规效捷。偏师奉律，势振
东南。皆忠国忘身，义高前烈，功载民听，诚简朕心，定
赏策勋，兹焉攸在。宜列土开邑，永蕃，皇家庆之。可封
南昌县公，元景曲江县公，并食邑三千户；悫洮阳县
侯，食邑二千户。”遗宝“益阳县侯，食邑一千五百户”；法
系平固县侯，彬之“阳新县侯，并食邑千户。”又特临轩
召拜，又使庆之自盰眙还镇广陵。孝建元年正月，鲁
爽反，上遣左卫将军王元谟讨之，军溯淮向寿阳，总
统诸将。寻闻荆、江二州并反，征庆之入朝，率所领屯
武帐冈，甲仗五十人入六门。鲁爽先遣弟瑜进据蒙
茏，历阳太守张幼绪率军讨瑜，值爽至，众散而反，乃
遣庆之济江讨爽。爽闻庆之至，连营稍退，自留断后。
庆之与薛安都等进与爽战，安都临阵斩爽，进庆之
号“镇北大将军。”进督青、冀、幽三州，给鼓吹一部。前军
破贼，转位等后至，追蹑一阶。寻与柳元景俱开府仪
同三司。辞，改封始兴郡公，户邑如故。庆之以年满七
十，固请辞事。上嘉其意，许之，以为侍中、左光禄大夫、
开府仪同三司，又固让，上不许。表疏数十，上又面陈
曰：“张良名贤，汉高犹许其退，臣有何用，必为圣朝所
须。”乃至稽颡自陈，言辄泣涕。上不能夺，听以郡公就
第，月给钱十万，米百斛，卫吏五十人。大明元年，又申
前命，复固辞。三年，司空竟陵王诞据广陵反复，以庆
之为使持节、都督南兖、徐、兖三州诸军事、车骑大将军、开府仪同三司、南兖州刺史，率众讨之。至欧阳诞，
遣客庆之宗人沈道愍赍书说庆之，饷以玉镮刀。庆
之遣道愍反，数以罪恶。庆之至城下，诞登楼谓之曰：
“沈君白首之年，何为来？”庆之曰：“朝廷以君狂愚，不足
劳少壮，故使仆来耳。”上虑诞北奔，使庆之断其走路。
庆之移营白土，去城十八里，夕进新亭，诞果出走，不
得去，还城，事在《诞传》。庆之进营洛桥西，焚其东门，值
雨不克。庆之兄子僧荣时为兖州刺史，镇瑕丘，遣子
怀明率数百骑诣受庆之节度。庆之塞壍，造攻道，立
行楼、土山，并诸攻具。时夏雨，不得攻城，上使御史中
丞庾徽之奏免庆之官以激之，诏无所问。诞饷庆之
食，提挈者百馀人，出自北门，庆之不问，悉焚之。诞于
城上授函表，倩庆之为送。庆之曰：“我奉诏讨贼，不得
为汝送表。汝必欲归死朝廷，自应开门遣使，吾为汝
送护。”之每攻城，辄身先士卒。上戒之曰：“卿为统任，当
令处分有方，何蒙楯城下，身受矢石邪！脱有伤挫，为
损不少。”自四月至于七月，乃屠城，斩诞。进庆之司空，
又固让。于是与柳元景并依晋密陵侯郑袤故事朝
会庆之位次司空，元景在从公之上，给卫吏五十人，
门施行马。四年，西阳五水蛮复为寇，庆之以郡公统
诸军讨之，攻战经年，皆悉平定，获生口数万人。居清
明门外，有宅四所，室宇甚丽。又有园舍在娄湖，庆之
一夜携子孙徙居之，以宅还官，悉移亲戚中表于娄
湖，列门同闬焉。广开田园之业，每指地示人曰：“钱尽
在此中，身享大国。”家素富厚，产业累万金，奴僮千计。
再献钱千万，谷万斛。以始兴优近，求改封南海郡，不
许。妓妾数十人，并美容工艺。庆之优游无事，尽意欢
愉，非朝贺不出门，每从游幸及校猎，据鞍陵厉，不异
少壮。太子妃上世祖金镂七箸及杆杓，上以赐庆之
曰：“卿辛勤匪殊，欢宴宜等。且觞酌之赐，宜以大夫为
先也。”上尝欢饮，普令群臣赋诗，庆之手不知书，眼不
识字，上逼令作诗，庆之曰：“臣不知《书》，请口授师伯。”上
即令颜师伯执笔，庆之口授之曰：“微命值多幸，得逢
时运昌。朽老筋力尽，徒步还南冈。辞荣此圣世，何愧
张子房！”上甚悦，众坐称其辞意之美。世祖晏驾，庆之
与柳元景等并受顾命。遗诏若有大军旅及征讨，悉
使委庆之。前废帝即位，加庆之几杖，给三望车一乘。
庆之每朝贺，常乘猪鼻无幰车，左右从者，不过三五
人，骑马履行园田，政一人视马而已。每农桑遽月，或
时无人，遇之者，不知“三公也。”及加三望车，谓人曰：“我
每游履田园，有时人与马成三，无人则与马成二，今
乘此车，安所之乎？”及赐几杖，并固让。废帝狂悖无道，
众并劝庆之废立。及柳元景等连谋，以告庆之。庆之
与江夏王义恭素不厚，发其事。帝诛义恭、元景等，以
庆之为侍中、太尉，封次子中书郎文季建安县侯，食
邑千户。义阳王昶反，庆之从帝度江，总统众军。少子
文耀，年十馀岁，善骑射，帝爱之，又封永阳县侯，食邑
千户。帝凶暴日甚，庆之犹尽言谏争，帝意稍不悦。及
诛何迈，虑庆之不同，量其必至，乃闭清谿诸桥以绝
之。庆之果往，不得度而还。帝乃遣庆之从子攸之赍
药赐庆之死，时年八十。是年初，庆之梦有人以两匹
绢与之，谓曰：“此绢足度。”谓人曰：“老子今年不免两匹
八十尺也，足度无盈馀矣。”及死，赐与甚厚。追赠侍中，
太尉如故。给鸾辂辒辌车，前后羽葆鼓吹，谥曰忠武
公。未及葬，帝败。太宗即位，追赠侍中、司空，谥曰襄公。